ΚΑΝΟΝΙΣΜΟΣ (ΕΚ) αριθ. 600/96 ΤΟΥ ΣΥΜΒΟΥΛΙΟΥ της 25ης Μαρτίου 1996 για την επιβολή οριστικού δασμού αντιντάμπινγκ στις εισαγωγές κουμαρίνης καταγωγής Λαϊκής Δημοκρατίας της Κίνας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 3283/94 του Συμβουλίου, της 22ας Δεκεμβρίου 1994, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1), και ιδίως το άρθρο 23,

τον κανονισμό (ΕΟΚ) αριθ. 2423/88 του Συμβουλίου, της 11ης Ιουλίου 1988, για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (2), και ιδίως το άρθρο 12,

την πρόταση την οποία υπέβαλε η Επιτροπή, έπειτα από διαβουλεύσεις με τη συμβουλευτική επιτροπή,

Εκτιμώντας:

Α. ΠΡΟΣΩΡΙΝΑ ΜΕΤΡΑ

(1) Η Επιτροπή, με τον κανονισμό (ΕΚ) αριθ. 2352/95 (3) στο εξής καλούμενος «ο κανονισμός για τον προσωρινό δασμό», επέβαλε προσωρινό δασμό αντιντάμπινγκ στις εισαγωγές στην Κοινότητα κουμαρίνης καταγωγής Λαϊκής Δημοκρατίας της Κίνας, που υπάγεται στον κωδικό ΣΟ ex 2932 21 00.

Το Συμβούλιο, με τον κανονισμό (ΕΚ) αριθ. 212/96 (4) παρέτεινε το δασμό για διάστημα δύο μηνών, το οποίο λήγει στις 9 Απριλίου 1996.

Β. ΕΠΑΚΟΛΟΥΘΗ ΔΙΑΔΙΚΑΣΙΑ

(2) Μετά την επιβολή του προσωρινού δασμού, τα ακόλουθα ενδιαφερόμενα μέρη υπέβαλαν γραπτώς τις παρατηρήσεις τους:

- το CEFIC, εξ ονόματος της κοινοτικής βιομηχανίας,

- η Tianjin No 1 Perfumery Factory, εξαγωγέας/παραγωγός από τη Λαϊκή Δημοκρατία της Κίνας,

- η British Essential Oil Association (BEOA) και οι εισαγωγείς που την απαρτίζουν, εξ ονόματος των περισσοτέρων χρηστών και εισαγωγέων στην Κοινότητα,

- η Vereinigung der am Drogen- und Chemikalien-Groί- und Auίenhandel beteiligten Firmen (VDC), εξ ονόματος της εισαγωγικής επιχείρησης Paul Kaders GmbH, Hamburg, Γερμανία.

(3) Οι υπηρεσίες της Επιτροπής εξέτασαν τις γραπτές παρατηρήσεις που υπέβαλαν τα ενδιαφερόμενα μέρη και τις έλαβαν υπόψη στις περιπτώσεις που το έκριναν σκόπιμο.

Γ. ΥΠΟ ΔΙΕΥΡΥΝΣΗ ΠΡΟΪΟΝ, ΟΜΟΕΙΔΕΣ ΠΡΟΪΟΝ ΚΑΙ ΚΛΑΔΟΣ ΠΑΡΑΓΩΓΗΣ ΤΗΣ ΚΟΙΝΟΤΗΤΑΣ

(4) Η VDC επανέλαβε ότι η κινεζική κουμαρίνη και η κουμαρίνη την οποία παράγει η Rhτne Poulenc δεν μπορούν να θεωρηθούν ομοειδή προϊόντα. Ειδικότερα, υποστήριξε πως το κινεζικό προϊόν, αφενός, και το κοινοτικό προϊόν, αφετέρου, παράγονται από διαφορετικές πρώτες ύλες δια διαδικασιών παραγωγής, καθώς επίσης πως το κινεζικό προϊόν είναι υποδεέστερης ποιότητας και δεν είναι δυνατόν να χρησιμοποιηθεί για όλες τις εφαρμογές για τις οποίες χρησιμοποιείται το κοινοτικό προϊόν.

Εντούτοις, έχει προκύψει προσωρινώς το συμπέρασμα ότι τα δύο προϊόντα φαίνεται να μπορούν να υποκαταστήσουν σχεδόν πλήρως το ένα το άλλο και ότι οι τυχόν ποιοτικές διαφορές δεν επηρεάζουν τον ορισμό του «ομοειδούς προϊόντος». Το ζήτημα αναλύθηκε στα σημεία 11 και 12 του αιτιολογικού του κανονισμού για τον προσωρινό δασμό. Επειδή η VDC επανέλαβε απλώς τα επιχειρήματα τα οποία διατύπωσε πριν από την επιβολή του προσωρινού δασμού, χωρίς να προσκομίσει κανένα νέο αποδεικτικό στοιχείο, τα πορίσματα που αποτέλεσαν τη βάση των προσωρινών συμπερασμάτων επιβεβαιώνονται.

(5) Δεδομένου ότι κανένα νέο επιχείρημα δεν έχει προβληθεί σχετικά με το θέμα του υπό διερεύνηση προϊόντος, του ομοειδούς προϊόντος και του κλάδου παραγωγής της Κοινότητας, τα συμπεράσματα στα σημεία 9 έως 13 του αιτιολογικού του κανονισμού για τον προσωρινό δασμό επιβεβαιώνονται.

Δ. ΝΤΑΜΠΙΝΓΚ

1. Κανονική αξία

(6) Προκειμένου να εξαχθούν προσωρινά συμπεράσματα, η κανονική αξία καθορίστηκε με βάση τη μέση τιμή εκ του εργοστασίου της κουμαρίνης που πωλείται στην αγορά των Ηνωμένων Πολιτειών 7 η χώρα αυτή είχε επιλεγεί ως ανάλογος χώρα.

(7) Η VDC υποστήριξε πως οι προσπάθειες τις οποίες κατέβαλε η Επιτροπή προκειμένου να συγκεντρώσει στοιχεία από την Ινδία δεν είναι δυνατόν να θεωρηθούν επαρκείς και πως έπρεπε να έχουν αντληθεί στοιχεία από άλλες πηγές. Το Συμβούλιο επισημαίνει ότι οι υπηρεσίες της Επιτροπής ήλθαν σε επαφή και με τις τέσσερις ινδικές εταιρείες που παράγουν κουμαρίνη. Εντούτοις, με βάση τα στοιχεία που διαβιβάστηκαν, διαπιστώθηκε ότι στην πραγματικότητα μόνον η μία από τις εταιρείες αυτές παρήγαγε κουμαρίνη κατά τη διάρκεια της περιόδου έρευνας. Η συγκεκριμένη εταιρεία, μετά από αίτημα των υπηρεσιών της Επιτροπής, παρέσχε ορισμένα στοιχεία γενικού χαρακτήρα σχετικά με την αγορά της Ινδίας, αλλά στη συνέχεια αρνήθηκε να συμπληρώσει το σχετικό ερωτηματολόγιο. Πέραν αυτού, με βάση τα διαθέσιμα στοιχεία, προκύπτει ότι οι εγχώριες τιμές πώλησης του υπόψη ινδού παραγωγού ήταν σαφώς υψηλότερες από τις τιμές της Rhτne Poulenc Inc., και τούτο εξαιτίας της πολύ υψηλής δασμολογικής προστασίας που χαρακτηρίζει την ινδική αγορά κουμαρίνης. Έχει διαπιστωθεί ότι το παραπάνω συμπέρασμα θα εξακολουθούσε να ισχύει ακόμη και σε περίπτωση αναπροσαρμογής των στοιχείων που αναφέρονται στις πρώτες ύλες που χρησιμοποιούνται για την παραγωγή κουμαρίνης, ούτως ώστε να λαμβάνονται υπόψη οι επιστροφές δασμού. Ως εκ τούτου, η επιλογή της Ινδίας ως αναλόγου χώρας θα είχε ως αποτέλεσμα, με βάση τα διαθέσιμα στοιχεία, τον καθορισμό κανονικής αξίας μεγαλύτερης από αυτήν που προέκυψε με τη χρήση ως αναλόγου χώρας των Ηνωμένων Πολιτειών της Αμερικής. Επομένως, επιβεβαιώνονται τα συμπεράσματα στο σημείο 14 του αιτιολογικού του κανονισμού για τον προσωρινό δασμό.

(8) Αναφορικά με την επιλογή των Ηνωμένων Πολιτειών της Αμερικής ως αναλόγου χώρας, η VDC επανέλαβε ότι η ακατάλληλη λόγω του υποτιθέμενου μονοπωλιακού καθεστώτος του οποίου χαίρει στη συγκεκριμένη αγορά ο αμερικανός παραγωγός, το οποίο του επιτρέπει να υπαγορεύει τις τιμές. Προς τεκμηρίωση του ισχυρισμού αυτού, η VDC επικαλέστηκε μια αύξηση της τιμής την οποία ο υπόψη παραγωγός επέβαλε το Νοέμβριο του 1991.

Το Συμβούλιο επισημαίνει ότι δεν είναι δυνατόν επ' ουδενί λόγο να γίνει δεκτό πως ο παραγωγός των ΗΠΑ χαίρει μονοπωλιακού καθεστώτος, δεδομένου ότι, όπως εξηγείται στο σημείο 15 του αιτιολογικού του κανονισμού για τον προσωρινό δασμό, η Κίνα κατείχε κατά την περίοδο έρευνας ένα πολύ σημαντικό μερίδιο της οικείας αγοράς. Προκειμένου περί της προαναφερθείσας αύξησης της τιμής, είναι σκόπιμο να επισημανθεί ότι αυτή είχε ολοσχερώς εξουδετερωθεί μέχρι τα μέσα του 1993 υπό την πίεση την οποία άσκησαν στην αγορά των ΗΠΑ οι φθηνές εισαγωγές από τη Λαϊκή Δημοκρατία της Κίνας.

(9) Στο πλαίσιο των αντιρρήσεών της για την επιλογή των ΗΠΑ ως αναλόγου χώρας, η VDC επανέλαβε ότι οποιαδήποτε χώρα αναφοράς πρέπει να είναι συγκρίσημη από την άποψη των συνθηκών παραγωγής, των μεθόδων και των προδιαγραφών. Το Συμβούλιο παρατηρεί ότι οι διαφορές όσον αφορά τη διαδικασία παραγωγής μεταξύ της Rhτne Poulenc Inc. και των κινέζων παραγωγών έχουν ήδη εξετασθεί κατά το στάδιο διατύπωσης των προσωρινών συμπερασμάτων. Καμία σχετική αναπροσαρμογή δεν κρίθηκε στο στάδιο εκείνο δικαιολογημένη, όπως εξηγείται στην πρώτη και δεύτερη παράγραφο του σημείου 15 του αιτιολογικού του κανονισμού για τον προσωρινό δασμό.

Επειδή κανένα νέο επιχείρημα δεν προβλήθηκε σχετικά με το συγκεκριμένο θέμα, το Συμβούλιο καταλήγει ότι η επιλογή των ΗΠΑ ως αναλόγου χώρας είναι πρόσφορη και εύλογη. Κατά συνέπεια, επιβεβαιώνεται το σημείο 15 του αιτιολογικού του κανονισμού για τον προσωρινό δασμό.

(10) Η Tianjin No 1 Perfumery Factory υποστήριξε πως, μετά από ορισμένες καινοτομίες στην διαδικασία παραγωγής, οι μονάδες παραγωγής της έχουν πλέον αυξημένη απόδοση, τόσο σε σύγκριση με τις άλλες κινεζικές εταιρείες, όσο και σε σύγκριση με τη Rhτne Poulenc και ότι, συνεπώς, το κόστος της είναι συγκριτικά χαμηλότερο. Πρέπει να υπογραμμισθεί ότι ο ανωτέρω ισχυρισμός δεν συνοδεύεται από καμία απλύτως τεκμηρίωση. Παρόλα αυτά, το Συμβούλιο επισημαίνει ότι το κόστος και οι τιμές στην Κίνα, η οποία είναι χώρα χωρίς οικονομία αγοράς, δεν είναι αποτέλεσμα της ελεύθερης δράσης των δυνάμεων της αγοράς, αλλά κρατικού παρεμβατισμού. Αν ληφθεί υπόψη ότι η Tianjin No 1 Perfumery Factory ανήκει στο κράτος, το οποίο, ως εκ τούτου, ασκεί καθοριστική επίδραση στη δραστηριότητά της, είναι αδύνατος ο αξιόπιστος προσδιορισμός του κόστους και των τιμών, προκειμένου να αξιολογηθεί το συγκριτικό πλεονέκτημα το οποίο ο υπόψη παραγωγός ισχυρίζεται ότι απολαμβάνει σε σύγκριση με τους υπόλοιπους κινέζους παραγωγούς κουμαρίνης, αλλά και σε σύγκριση με τη Rhτne Poulenc. Κατά συνέπεια, δεν είναι δυνατό στην παρούσα υπόθεση να καθορισθούν επιμέρους κανονικές αξίες, ούτε, κατ' επέκταση, επιμέρους δασμοί αντιντάμπινγκ.

(11) Για τους προεκτεθέντες λόγους, το Συμβούλιο επιβεβαιώνει, στο πλαίσιο της διατύπωσης οριστικών συμπερασμάτων, την ενιαία κανονική αξία για όλους τους κινέζους παραγωγούς η οποία καθορίστηκε με βάση τις εγχώριες τιμές πώλησης που διαπιστώθηκαν σε μια χώρα με οικονομία αγοράς, δηλαδή στις ΗΠΑ, κατ' εφαρμογή των κανόνων που προβλέπονται στο άρθρο 2 παράγραφος 5 του κανονισμού (ΕΟΚ) αριθ. 2423/88 του Συμβουλίου, όπως έχει εξηγηθεί στα σημεία 16 και 17 του αιτιολογικού του κανονισμού για τον προσωρινό δασμό.

2. Τιμές εξαγωγής

(12) Κανένα νέο επιχείρημα δεν προβλήθηκε σε σχέση με τα συμπεράσματα που διατυπώνονται στον κανονισμό για τον προσωρινό δασμό των τιμών εξαγωγής. Επιβεβαιώνονται, κατά συνέπεια, τα σημεία 18 και 19 του αιτιολογικού του εν λόγω κανονισμού.

3. Σύγκριση

(13) Η ΒΕΟΑ επεσήμανε ότι τα έξοδα μεταφοράς στις Ηνωμένες Πολιτείες της Αμερικής δεν έχουν αφαιρεθεί από την κανονική αξία για τις ανάγκες της σύγκρισης με τις τιμές εξαγωγής, όπως προβλέπει το άρθρο 2 παράγραφος 10 του κανονισμού (ΕΟΚ) αριθ. 2423/88 (βασικός κανονισμός). Το Συμβούλιο επισημαίνει ότι, προκειμένου να εξασφαλισθεί μια δίκαιη σύγκριση, η κανονική αξία και οι κινεζικές τιμές εξαγωγής καθορίστηκαν σε επίπεδο fob, στα σύνορα των ΗΠΑ και της Κίνας αντιστοίχως. Όσο για την αναπροσαρμογή της κανονικής αξίας στις ΗΠΑ, την οποία ζήτησε η ΒΕΟΑ, τα έξοδα μεταφοράς έπρεπε να έχουν προστεθεί, και όχι αφαιρεθεί, στην τιμή εκ του εργοστασίου, προκειμένου να προκύψει η κανονική αξία σε επίπεδο fob, στα σύνορα των ΗΠΑ. Παρόλα αυτά, έχει διαπιστωθεί ότι το κόστος μεταφοράς της κουμαρίνης μεταξύ των μονάδων παραγωγής της Rhτne Poulenc Inc. και του πλησιέστερου λιμένα αποστολής είναι χαμηλότερο από το 0,5 % της κανονικής αξίας. Επομένως, κατ' εφαρμογή του άρθρου 2 παράγραφος 10 στοιχείο ε) του βασικού κανονισμού, η αναπροσαρμογή αυτή κρίθηκε αμελητέα. Τα σχετικά συμπεράσματα, στο σημείο 21 του αιτιολογικού του κανονισμού για τον προσωρινό δασμό, επιβεβαιώνονται.

(14) Σχετικά με το θέμα της προς τα κάτω αναπροσαρμογής της κανονικής αξίας, προκειμένου να ληφθούν υπόψη φυσικές διαφορές, το CEFIC υποστήριξε ότι μεταξύ της κινεζικής κουμαρίνης και εκείνης που παράγει η Rhτne Poulenc δεν υφίσταται καμία ουσιαστική ποιοτική διαφορά. Κατά την άποψη του CEFIC, οποιαδήποτε διαφορά είναι απλώς συνάρτηση της αντίληψης που έχουν για το προϊόν ορισμένοι χρήστες και μόνο, και ιδίως εκείνοι που χρησιμοποιούν την κουμαρίνη για την παραγωγή εκλεκτών αρωμάτων, οι οποίοι θεωρούν ότι η κουμαρίνη της Rhτne Poulenc είναι καταλληλότερη για τις εφαρμογές τους.

Η Επιτροπή διαπίστωσε ότι η ποιότητα του κινεζικού προϊόντος δεν είναι σταθερή, με αποτέλεσμα να είναι αυτοί που το εμπορεύονται αναγκασμένοι να το υποβάλλουν συστηματικά σε ελέγχους ποιότητας 7 πέραν αυτού, σε ορισμένες περιπτώσεις, οι αποστελλόμενες ποσότητες διαφέρουν σε τέτοιο βαθμό από το εγκριθέν δείγμα, ώστε να μην είναι κατάλληλες για τη χρήση για την οποία αγοράστηκαν αρχικά. Επιπλέον, όπως παραδέχεται και το ίδιο το CEFIC στην επιχειρηματολογία που υπέβαλε, οι περισσότεροι κατασκευαστές εκλεκτών αρωμάτων προτιμούν σαφώς το προϊόν της Rhτne Poulenc 7 κατά συνέπεια, η κινεζική κουμαρίνη αποκλείεται από αρκετές εφαρμογές στον κλάδο παραγωγής εκλεκτών αρωμάτων. Με βάση αυτό, το Συμβούλιο θεωρεί ότι τα επιπρόσθετα έξοδα τα οποία συνεπάγονται οι έλεγχοι ποιότητας και η απόρριψη ορισμένων ποσοτήτων, καθώς και οι ελαφρά περιορισμένες εφαρμογές για τις οποίες είναι δυνατό να χρησιμοποιηθεί η κινεζική κουμαρίνη, δικαιολογούν μια αναπροσαρμογή προκειμένου να ληφθεί υπόψη η διαφορά ποιότητας.

(15) Το CEFIC αμφισβήτησε ακόμη την ορθότητα της μεθόδου που η Επιτροπή εφάρμοσε για να προσδιορίσει την αναπροσαρμογή ένεκα ποιοτικών διαφορών, όπως αυτή περιγράφεται στο σημείο 22 του αιτιολογικού του κανονισμού για τον προσωρινό δασμό. Ειδικότερα, το CEFIC υποστήριξε πως η διαφορά της τιμής πώλησης το 1988 μεταξύ της κουμαρίνης της Rhτne-Poulenc SA και της κινεζικής κουμαρίνης υπολογίστηκε με βάση μια τιμή πώλησης εκ μέρους της Rhτne-Poulenc SA η οποία επιτρέπει ένα περιθώριο κέρδους επί του κύκλου εργασιών ανώτερο του 5 %, το οποίο οι υπηρεσίες της Επιτροπής είχαν χρησιμοποιήσει για να υπολογίσουν το περιθώριο εξάλειψης της ζημίας κατά την περίοδο έρευνας. Κατ' ουσία, το CEFIC διατείνεται ότι η προσέγγιση της Επιτροπής συναρτά την ποιοτική διαφορά με το ύψος του επιτυγχανόμενου κέρδους. Για τον λόγο αυτό, το CEFIC εισηγείται την αναπροσαρμογή της τιμής πώλησης της Rhτne-Poulenc SA κατά το 1988 δια της εφαρμογής περιθωρίου κέρδους 5 %, το οποίο χρησιμοποιήθηκε για τον προσδιορισμό, κατά την περίοδο έρευνας, του επιπέδου εξάλειψης της ζημίας.

Το Συμβούλιο επισημαίνει ότι δεν υπάρχει καμία σχέση μεταξύ της μεθόδου υπολογισμού της αξίας της ποιοτικής διαφοράς, όπως αυτή γίνεται αντιληπτή από τους καταναλωτές, και του προσδιορισμού του κέρδους που πρέπει να πραγματοποιείται για να επιτυγχάνεται εξάλειψη ζημίας. Αφενός, η διαφορά της τιμής πώλησης κατά το 1988 φαίνεται να εκφράζει τη διαφορά ποιότητας, ως γίνεται αντιληπτή από τις επιχειρήσεις σε μια κοινοτική αγορά κουμαρίνης η οποία δεν έχει ακόμη δεχθεί την πίεση της κινεζικής πολιτικής χαμηλών τιμών, και τούτο σε μια χρονική περίοδο κατά την οποία οι κινέζοι εξαγωγείς κατείχαν σημαντικό μερίδιο αγοράς, ύψους 21,3 %, το οποίο καταδεικνύει ότι στην αγορά υπήρχε ένας κάποιος ανταγωνισμός. Αφετέρου, οι χρήστες, αλλά και άλλες επιχειρήσεις αγοράζουν κουμαρίνη σε μια τιμή, το ύψος της οποίας αντιστοιχεί στην αντίληψη που έχουν για την ποιότητα του προϊόντος, ανεξαρτήτως του κόστους παραγωγής του υπόψη προϊόντος, το οποίο τους είναι άγνωστο.

(16) Δεδομένου ότι κανένα περαιτέρω επιχείρημα δεν προβλήθηκε σχετικά με τη σύγκριση μεταξύ της κανονικής αξίας και της τιμής εξαγωγής, το Συμβούλιο επιβεβαιώνει τα συμπεράσματα τα οποία αναπτύσσονται στα σημεία 20 έως 22 του αιτιολογικού του κανονισμού για τον προσωρινό δασμό.

4. Περιθώριο ντάμπινγκ

(17) Βάσει των προεκτεθέντων, επιβεβαιώνεται το περιθώριο ντάμπινγκ, το οποίο ήταν ανώτερο του 50 %, όπως αναφέρεται στο σημείο 23 του αιτιολογικού του κανονισμού για τον προσωρινό δασμό.

ΣΤ. ΖΗΜΙΑ

(18) Κατά το προκαταρκτικό στάδιο εξήχθη το συμπέρασμα ότι από το 1990 και μετά οι τιμές της κουμαρίνης καταγωγής Λαϊκής Δημοκρατίας της Κίνας υπήρξαν σταθερά χαμηλότερες από τις τιμές του κοινοτικού προϊόντος. Διαπιστώθηκε ότι κατά την περίοδο έρευνας οι κινέζοι εξαγωγείς πωλούσαν το προϊόν τους σε τιμές οι οποίες ήταν μέχρι και κατά 28,7 % χαμηλότερες από την τιμή της κουμαρίνης κοινοτικής παραγωγής. Η VDC έχει υποστηρίξει πως οι σε πτώση ευρισκόμενες τιμές των εισαγωγών κουμαρίνης από την Κίνα μεταξύ του 1990 και της περιόδου έρευνας δεν είναι δυνατό να θεωρηθούν χαμηλότερες από τις τιμές του προϊόντος κοινοτικής παραγωγής κατά την έννοια του άρθρου 4 παράγραφος 2 στοιχείο β) του βασικού κανονισμού, στο μέτρο που με τις τιμές αυτές μεταβιβάζονταν απλούστατα στον καταναλωτή οι συνέπειες της μείωσης των τιμών των πρώτων υλών, και ιδίως της ορθοκρεσόλης, η οποία χρησιμοποιείται μόνον από τους κινέζους παραγωγούς για την παραγωγή κουμαρίνης.

Έχει παρατηρηθεί ότι οι κινεζικές τιμές, οι οποίες το 1988 και το 1989 ήταν ουσιαστικά ίσες με τις τιμές του κοινοτικού προϊόντος, υπολείπονταν των τιμών της Rhτne-Poulenc SA καθ' όλο το χρονικό διάστημα 1990/1994, ανεξαρτήτως της εξέλιξης των τιμών των πρώτων υλών, και ειδικότερα της ορθοκρεσόλης, των οποίων οι τιμές, στην πραγματικότητα, κατά το υπό εξέταση χρονικό διάστημα (1990/1994), αν και μειούμενες, ήταν σταθερά υψηλότερες από ό,τι κατά τα έτη προ του 1990, οπότε δεν κατεγράφη πραγματοποίηση πωλήσεων σε χαμηλότερες τιμές. Με βάση τα προεκτεθέντα, υποστηρίζεται ότι μεταξύ του 1990 και της περιόδου έρευνας έχει παρατηρηθεί σημαντική πραγματοποίηση πωλήσεων σε χαμηλότερες τιμές κατά την έννοια του άρθρου 4 παράγραφος 2 στοιχείο β) του βασικού κανονισμού. Επιβεβαιώνονται, συνεπώς, τα συμπεράσματα που αναπτύσσονται στο σημείο 29 του αιτιολογικού του κανονισμού για τον προσωρινό δασμό.

(19) Δεν υποβλήθηκε κανένα άλλο επιχείρημα σχετικά με τη ζημία που έχει υποστεί ο κλάδος παραγωγής της Κοινότητας. Επιβεβαιώνονται, επομένως, τα πορίσματα τα σχετικά με τη ζημία, καθώς και το συμπέρασμα ότι ο κοινοτικός παραγωγός έχει υποστεί σημαντική ζημία κατά την έννοια του άρθρου 4 παράγραφος 1 του βασικού κανονισμού, όπως αναπτύσσεται στα σημεία 24 έως 38 του αιτιολογικού του κανονισμού για τον προσωρινό δασμό 7 εν προκειμένω λαμβάνονται, ειδικότερα, υπόψη η δραματική διάβρωση των μεριδίων αγοράς και οι βαριές οικονομικές απώλειες τις οποίες υπέστη ο κλάδος παραγωγής της Κοινότητας κατά το υπό εξέταση χρονικό διάστημα.

Ζ. ΠΡΟΚΛΗΣΗ ΤΗΣ ΖΗΜΙΑΣ

(20) Προκειμένου περί των συνεπειών των εισαγωγών ντάμπινγκ, η VDC υποστήριξε πως δεν υφίσταται σαφής σχέση μεταξύ των εισαγωγών από την Κίνα και της ζημίας την οποία έχει τυχόν υποστεί ο κοινοτικός παραγωγός. Προς επίρρωση αυτού, η VDC επεσήμανε ότι οι εισαγωγές από την Κίνα ελαττώθηκαν κατά 33 τόνους μεταξύ του 1991 και του 1992, ενώ κατά το ίδιο χρονικό διάστημα οι εισαγωγές από τις ΗΠΑ αυξήθηκαν κατά την ίδια ποσότητα.

Το επιχείρημα δεν είναι, ωστόσο, πειστικό. Πράγματι η VDC παρέλειψε να λάβει υπόψη το γεγονός ότι οι δύο επισημανθείσες εξελίξεις αποτελούν απλώς περιστασιακές και περιορισμένης σημασίας διακυμάνσεις, οι οποίες έρχονται σε αντίθεση με τις αυξητικές, συνολικά, τάσεις των εισαγωγών από την Κίνα κατά την πενταετή περίοδο αναφοράς, καθώς και με τη σταθερότητα, κατά βάση, των εισαγωγών από τις ΗΠΑ. Σε απόλυτα μεγέθη, η αύξηση κατά 132 τόνους των εισαγωγών από την Κίνα μεταξύ του 1990 και της περιόδου έρευνας (1 Απριλίου 1993 - 31 Μαρτίου 1994), σε χαμηλές και υπολειπόμενες των κανονικών τιμές, είχε αναμφισβήτητα αρνητικές συνέπειες για τον κλάδο παραγωγής της Κοινότητας. Η πορεία των εισαγωγών από την Κίνα πρέπει να αξιολογηθεί με γνώμονα τα χαρακτηριστικά της κοινοτικής αγοράς, το μέγεθος της οποίας ανέρχεται σε λίγες εκατοντάδες τόνους τον χρόνο, καθώς και με βάση το δεδομένο ότι ο κλάδος παραγωγής της Κοινότητας υπέστη μείωση των πωλήσεών του κατά 58,5 %. Κατά συνέπεια, επιβεβαιώνονται τα συμπεράσματα τα οποία αναπτύσσονται στο σημείο 39 του αιτιολογικού του κανονισμού για τον προσωρινό δασμό.

(21) Αναφορικά με την τυχόν επίδραση άλλων παραγόντων, η VDC ισχυρίστηκε πως οι εισαγωγές από τρίτες χώρες συνετέλεσαν σημαντικά στην απώλεια μεριδίου αγοράς εκ μέρους του κοινοτικού κλάδου παραγωγής. Σχετικά με το θέμα αυτό, η VDC επεσήμανε ότι οι εισαγωγές από τρίτες χώρες διογκώθηκαν από τους 38 τόνους το 1990 στους 71 τόνους κατά την περίοδο έρευνας.

Διαπιστώνει κανείς ότι μόνον οι εισαγωγές από τη Ρωσία και την Ιαπωνία, οι οποίες πραγματοποιήθηκαν ομοίως σε χαμηλές τιμές, συγκρίσιμες με εκείνες των εισαγωγών από την Κίνα, θα μπορούσαν να έχουν συντελέσει στη ζημία την οποία υπέστη ο κλάδος παραγωγής της Κοινότητας. Παρόλα αυτά, λόγω του χαμηλού όγκου των συγκεκριμένων εισαγωγών, ο οποίος είναι κατώτερος του 7 % του όγκου των εισαγωγών από την Κίνα, εξάγεται κατ' ανάγκη το συμπέρασμα ότι η απότομη συρρίκνωση των πωλήσεων και του μεριδίου αγοράς του κλάδου παραγωγής της Κοινότητας οφείλεται κατά κύριο λόγο στις μαζικές εισαγωγές με πρακτικές ντάμπινγκ από την Κίνα 7 το μερίδιο αγοράς αυτών των τελευταίων αυξήθηκε κατά 32 ποσοστιαίες μονάδες μεταξύ του 1990 και της περιόδου έρευνας, ενώ κατά το ίδιο χρονικό διάστημα η αντίστοιχη αύξηση για τις εισαγωγές από τη Ρωσία ήταν 1,8 ποσοστιαία μονάδα και για τις εισαγωγές από την Ιαπωνία 3,7 ποσοστιαίες μονάδες. Κατά συνέπεια, το Συμβούλιο φρονεί ότι η ενδεχόμενη συμβολή στη ζημία των φθηνών εισαγωγών από άλλες τρίτες χώρες δεν μπορεί παρά να θεωρηθεί οριακή, λαμβανομένου υπόψη του πολύ μικρότερου όγκου τους σε σύγκριση με τον όγκο των εισαγωγών από την Κίνα. Επιβεβαιώνεται, επομένως, τα συμπεράσματα τα οποία αναπτύσσονται στο σημείο 43 του αιτιολογικού του κανονισμού για τον προσωρινό δασμό.

(22) Επειδή δεν προέκυψε κανένα πρόσθετο στοιχείο σχετικά με άλλους παράγοντες που έχουν ενδεχομένως προκαλέσει τη ζημία και δεδομένου ότι δεν προβλήθηκε κανένα περαιτέρω επιχείρημα για το θέμα αυτό, συμπεραίνεται ότι οι φθηνές εισαγωγές κουμαρίνης από τη Λαϊκή Δημοκρατία της Κίνας, εξεταζόμενες μεμονωμένα, προξένησαν σημαντική ζημία στον κλάδο παραγωγής της Κοινότητας, λόγω της συνεχούς διάβρωσης εκ μέρους τους του μεριδίου αγοράς του κλάδου παραγωγής της Κοινότητας και των πιέσεων προς τα κάτω που άσκησαν στις τιμές του. Επιβεβαιώνονται, κατά συνέπεια, τα προσωρινά συμπεράσματα για την πρόκληση της ζημίας τα οποία έχουν διατυπωθεί στα σημεία 40 έως 42 και 44 έως 46 του αιτιολογικού του κανονισμού για τον προσωρινό δασμό.

Η. ΣΥΜΦΕΡΟΝ ΤΗΣ ΚΟΙΝΟΤΗΤΑΣ

1. Συμφέρον του κλάδου παραγωγής της Κοινότητας

(23) Σύμφωνα με ένα επιχείρημα της VDC, ο βαθμός στον οποίο ένα μέτρο αντιντάμπινγκ έγκειται προς το συμφέρον της Κοινότητας πρέπει να κριθεί με γνώμονα τη συνολική οικονομική κατάσταση του κλάδου παραγωγής της Κοινότητας, του οποίου τα ενοποιημένα κέρδη αυξήθηκαν σημαντικά κατά το πρώτο εξάμηνο του 1995, σε σύγκριση με την ίδια περίοδο το 1994.

Μολονότι ενδέχεται να είναι αληθές ότι η συνολική κατάσταση της Rhτne-Poulenc SA βελτιώθηκε μετά την περίοδο έρευνας, δεν έχει προκύψει καμία ένδειξη για τη βελτίωση της αποδοτικότητας εκείνου του τμήματος της Rhτne-Poulenc SA το οποίο παράγει κουμαρίνη. Πέραν αυτού, τονιστέον ότι, κατά πάγια πρακτική της Κοινότητας, όλες οι παράμετροι δεδομένης υπόθεσης εξετάζονται σε σχέση αποκλειστικά και μόνο με το εκάστοτε προϊόν, το οποίο στην παρούσα υπόθεση είναι η κουμαρίνη. Για τους λόγους αυτούς, δεν είναι δυνατό να γίνει δεκτό το επιχείρημα της VDC.

(24) Η VDC υποστήριξε ακόμη πως η εισβολή δασμού αντιντάμπινγκ θα είχε επιπτώσεις στις κοινοτικές εξαγωγές ορθοκρεσόλης προς την Κίνα, δεδομένου ότι το 80 % της συγκεκριμένης πρώτης ύλης, που χρησιμοποιείται για την παραγωγή της κινεζικής κουμαρίνης, είναι καταγωγής Κοινότητας. Το εν λόγω επιχείρημα δεν συνοδεύεται από την απαραίτητη τεκμηρίωση. Παρόλα αυτά, τονίζεται ότι οποιαδήποτε αύξηση των κοινοτικών εξαγωγών ορθοκρεσόλης προς την Κίνα τις οποίες πραγματοποιούν οι κοινοτικοί παραγωγοί του συγκεκριμένου προϊόντος είναι, ενδεχομένως, αποτέλεσμα της αύξησης των κινεζικών εξαγωγών κουμαρίνης προς την Κοινότητα συνεπεία αθέμιτων κινεζικών συναλλακτικών πρακτικών. Επιπροσθέτως, πρέπει να επισημανθεί ότι οποιαδήποτε μείωση των κοινοτικών εξαγωγών ορθοκρεσόλης προς την Κίνα εξαιτίας της μείωσης των εισαγωγών κουμαρίνης από την Κίνα θα αντισταθμιζόταν από την αύξηση του όγκου παραγωγής φαινόλης στην Κοινότητα, με σκοπό την κάλυψη της αναμενόμενης αύξησης της παραγωγής κουμαρίνης εκ μέρους του κλάδου παραγωγής της Κοινότητας.

2. Συμφέρον των χρηστών

(25) Εξάλλου, η VDC και ορισμένοι χρήστες πρόβαλαν το επιχείρημα ότι η συρρίκνωση των εισαγωγών κουμαρίνης από την Κίνα συνεπεία της επιβολής δασμού αντιντάμπινγκ θα προκαλούσε δυσχέρειες στους χρήστες κινεζικής κουμαρίνης, οι οποίοι θα επωμισθούν υποχρεωτικά το σημαντικό κόστος της μετατροπής του χημικού τύπου των προϊόντων τους, εξαιτίας της χρήσης κουμαρίνης κοινοτικής παραγωγής αντί της κινεζικής κουμαρίνης 7 επίσης προβλήθηκε ο ισχυρισμός πως οι εισαγωγείς θα αντιμετώπιζαν προβλήματα όσον αφορά την ικανοποίηση της ζήτησης των καταναλωτών για την κινεζική ποιότητα κουμαρίνης.

Το Συμβούλιο επισημαίνει ότι ούτε η VDC, ούτε οι χρήστες έχουν προσκομίσει οποιοδήποτε στοιχείο σχετικά με την επίπτωση του προαναφερθέντος κόστους μετατροπής των χημικών τύπων για το κόστος παραγωγής αρωματικών συνθέσεων 7 εν πάση περιπτώσει, πρέπει να τονισθεί ότι σε περίπτωση επιβολής δασμού αντιντάμπινγκ η κινεζική κουμαρίνη θα εξακολουθήσει να είναι διαθέσιμη στην κοινοτική αγορά, αλλά σε μια τιμή η οποία δεν θα είναι αποτέλεσμα ζημιογόνων πρακτικών ντάμπινγκ. Κατά συνέπεια, σε μια τέτοια περίπτωση δεν θα ανακύψουν κατ' ανάγκη δαπάνες «μετατροπής».

(26) Η VDC εξέφρασε την ανησυχία ότι, μακροπρόθεσμα, η επιβολή οριστικού δασμού αντιντάμπινγκ θα περιήγαγε σε μονοπωλιακή θέση τον μοναδικό παραγωγό κουμαρίνης στην Κοινότητα, δηλαδή έναν παραγωγό του οποίου η θυγατρική στις ΗΠΑ υποτίθεται ότι ελέγχει την αγορά των ΗΠΑ.

Υπενθυμίζεται ότι σκοπός του δασμού αντιντάμπινγκ δεν είναι η εξαφάνιση από την κοινοτική αγορά των εισαγωγών καταγωγής δεδομένης τρίτης χώρας, αλλά η εξαλειψη των στρεβλώσεων του εμπορίου που προκαλούν οι ζημιογόνες πρακτικές ντάμπινγκ και η αποκατάσταση συνθηκών ουσιαστικού ανταγωνισμού. Σχετικά με το θέμα αυτό είναι σκόπιμο να επισημανθεί ότι ο δασμός έχει ορισθεί σε τέτοιο ύψος, ώστε η κινεζική κουμαρίνη να έχει κανονικά τη δυνατότητα να παραμείνει ανταγωνιστική στην αγορά της Κοινότητας (βλέπε το σημείο 55 του αιτιολογικού του κανονισμού για τον προσωρινό δασμό).

Εξάλλου, πρέπει να υπογραμμισθεί ότι κατά τη διάρκεια της περιόδου έρευνας οι κινέζοι παραγωγοί κατείχαν ένα πολύ σημαντικό μερίδιο της κοινοτικής αγοράς, το οποίο ήταν σταθερά μεγαλύτερο από το μερίδιο του κοινοτικού παραγωγού. Ως εκ τούτου, υφίσταται πραγματικός κίνδυνος να αποκτήσουν οι κινέζοι, πλέον, παραγωγοί μονοπωλιακή θέση, σε περίπτωση που δεν ληφθούν μέτρα. Ούτε ο κίνδυνος δημιουργίας ενός τέτοιου μονοπωλίου θα έγκειτο προς το συμφέρον της Κοινότητας. Επιπλέον, τη στιγμή αυτή ο κλάδος παραγωγής κουμαρίνης παγκοσμίως μοιάζει να είναι συγκεντρωμένος γύρω από δύο πόλους: τον έναν κοινοτικό παραγωγό με τη θυγατρική του στις ΗΠΑ, αφενός, και τους παραγωγούς στη Λαϊκή Δημοκρατία της Κίνας, αφετέρου. Παρόλα αυτά, υπάρχουν ενδείξεις ότι ήδη εμφανίζονται και άλλες περιοχές του κόσμου, όπου θα παράγεται κουμαρίνη, π.χ. στην Ινδία. Κατά συνέπεια, είναι λίαν απίθανο να περιέλθει ο κοινοτικός παραγωγός σε μονοπωλιακή θέση εξαιτίας της επιβολής δασμού αντιντάμπινγκ. Τέλος, σε ό,τι αφορά την υποτιθέμενη δεσπόζουσα θέση της Rhτne Poulenc Inc. στην αγορά των ΗΠΑ, επισημαίνεται ότι κατά τη διάρκεια της περιόδου έρευνας, οι εξαγωγές από τη Λαϊκή Δημοκρατία της Κίνας κατείχαν ένα πολύ σημαντικό μερίδιο της αγοράς των ΗΠΑ. Στο σημείο αυτό, πρέπει ακόμη να αναφερθεί ότι οι κινεζικές εξαγωγές κουμαρίνης προς τις ΗΠΑ υπόκεινται ήδη σε μέτρα αντιντάμπινγκ, πράγμα το οποίο ενδέχεται να οδηγήσει σε εκτροπή των κινεζικών εξαγωγών προς την αγορά της Κοινότητας.

(27) Η ΒΕΟΑ ενέμεινε στον ισχυρισμό της σχετικά με την επαπειλούμενη κατάχρηση δεσπόζουσας θέσης εκ μέρους της Rhτne-Poulenc SA, σε συνάρτηση με την πολιτική μάρκετινγκ της εν λόγω εταιρείας, η οποία υποτίθεται ότι συνίσταται στην εγγυημένη παράδοση προκαθορισμένης ποσότητας κουμαρίνης μόνο σε χρήστες οι οποίοι συμφωνούν να συνομολογήσουν σύμβαση αγοράς πενταετούς διάρκειας. Κανένα πρόσθετο στοιχείο δεν έχει προσκομιστεί προς επίρρωση του ισχυρισμού αυτού, ο οποίος απορρίφθηκε ήδη στο στάδιο εξαγωγής των προσωρινών συμπερασμάτων. Εξάλλου, οι αρμόδιες αρχές δεν έχουν λάβει καμία επίσημη καταγγελία, ενώ, με βάση τα στοιχεία που συγκεντρώθηκαν στο πλαίσιο της έρευνας, έχει διαπιστωθεί ότι η επίμαχη πολιτική μάρκετινγκ δεν έχει καν τεθεί σε εφαρμογή. Επιβεβαιώνονται, κατά συνέπεια, τα συμπεράσματα τα οποία διατυπώνονται στο σημείο 51 του αιτιολογικού του κανονισμού για τον προσωρινό δασμό.

3. Συμπεράσματα

(28) Κανένα άλλο επιχείρημα δεν προβλήθηκε σχετικά με το θέμα του συμφέροντος της Κοινότητας. Μετά από προσεκτική εξέταση του συνόλου των επιχειρημάτων που προβλήθηκαν, το Συμβούλιο καταλήγει στο συμπέρασμα ότι στην παρούσα υπόθεση δεν υφίστανται επιτακτικοί λόγοι για τη μη λήψη μέτρων αντιντάμπινγκ. Μπορεί, συνεπώς, να γίνει δεκτό ότι η επιβολή δασμού αντιντάμπινγκ έγκειται προς το συμφέρον της Κοινότητας, όπως εξηγείται στα σημεία 47 έως 54 του αιτιολογικού του κανονισμού για τον προσωρινό δασμό.

Παρόλα αυτά, εξαιτίας του γεγονότος ότι η παραγωγή κουμαρίνης παγκοσμίως είναι σήμερα συγκεντρωμένη γύρω από δύο πόλους, οι οποίοι μοιράζονται μεταξύ τους το σύνολο σχεδόν της κοινοτικής αγοράς, είναι φρόνιμο να εξετάσει κανείς την εξέλιξη των δεδομένων της αγοράς του συγκεκριμένου προϊόντος μετά την επιβολή του μέτρου αντιντάμπινγκ. Για τον λόγο αυτό κρίνεται σκόπιμο να προβεί η Επιτροπή σε επανεξέταση του παρόντος κανονισμού, εφόσον την επιβάλλουν οι συνθήκες που διαμορφώνονται στην αγορά του συγκεκριμένου κλάδου.

Θ. ΔΑΣΜΟΣ

(29) Η ΒΕΟΑ υποστήριξε πως η Επιτροπή υπέπεσε σε ένα μεθοδολογικό σφάλμα κατά τον υπολογισμό του περιθωρίου εξάλειψης της ζημίας σε σχέση με τις συναλλαγές που πραγματοποιήθηκαν απευθείας μεταξύ του κινέζου εξαγωγέα και του εκάστοτε χρήστη στην Κοινότητα, διότι στην τιμή εισαγωγής cif δεν προσετέθη, όπως έπρεπε, το περιθώριο του διανομέα. Η ΒΕΟΑ υποστήριξε ότι σε μια τέτοια περίπτωση η διαφορά του σταδίου εμπορίας δεν επρόκειτο να εξαλειφθεί αναφορικά με τις πωλήσεις αυτής της κατηγορίας, διότι το περιθώριο εξάλειψης της ζημίας το οποίο καθορίστηκε για τη Rhτne-Poulenc SA συμπεριλάμβανε τα γενικά και διοικητικά έξοδα, τα έξοδα πώλησης και τα κέρδη των διανομέων της εν λόγω εταιρείας, ενώ κατά τους υπολογισμούς δεν ελήφθη υπόψη κανένα περιθώριο για τους χρήστες οι οποίοι αγοράζουν απευθείας από τους κινέζους εξαγωγείς. Επί του προκειμένου, είναι σκόπιμο να επισημανθεί ότι η Επιτροπή προσδιόρισε το επίπεδο εξάλειψης της ζημίας συμπεριλαμβάνοντας στους υπολογισμούς της όλα τα έξοδα και κέρδη των διανομέων της Rhτne-Poulenc SA οι οποίοι πωλούν οι ίδιοι απευθείας το προϊόν σε χρήστες. Για το λόγο αυτό δεν είναι απαραίτητη η προσθήκη κάποιου περιθωρίου στην τιμή εισαγωγής cif που κατέβαλαν οι χρήστες, δεδομένου ότι οι σχετικές συναλλαγές πραγματοποιούνταν στο ίδιο στάδιο εμπορίας. Εξάλλου, έχει διαπιστωθεί ότι οι μέσες τιμές εισαγωγής cif που ίσχυσαν για όλους τους διανομείς/εισαγωγείς κυμαίνονται μεταξύ κάποιων στενών ορίων και ήταν, κατά μέσο όρο, αισθητά χαμηλότερες από τις τιμές που προέκυψαν για τους χρήστες. Ειδικότερα, το μέγεθος της υπόψη διαφοράς της τιμής αντιστοιχεί στο περιθώριο το οποίο εφάρμοσαν οι διανομείς/εισαγωγείς για τις πράξεις μεταπώλησης του προϊόντος σε χρήστες.

Το γεγονός αυτό αποδεικνύει με σαφήνεια ότι οι παραγωγοί/εξαγωγείς της Λαϊκής Δημοκρατίας της Κίνας διαφοροποιούν τις τιμές πώλησης που εφαρμόζουν ανάλογα με το στάδιο εμπορίας στο οποίο δραστηριοποιείται ο πελάτης τους. Κατά συνέπεια, το Συμβούλιο είναι της γνώμης ότι η σύγκριση έχει πραγματοποιηθεί στο ίδιο στάδιο εμπορίας 7 η προσθήκη ενός περιθωρίου στην τιμή εισαγωγής cif που ισχύει για τους χρήστες θα ισοδυναμούσε με διπλό συνυπολογισμό του ίδιου στοιχείου. Για το λόγο αυτό απορρίπτεται το αίτημα αναπροσαρμογής προκειμένου να ληφθεί υπόψη η διαφορά του σταδίου εμπορίας, και επιβεβαιώνονται οι διαπιστώσεις που αναλύονται στα σημεία 54 και 55 του αιτιολογικού του κανονισμού για τον προσωρινό δασμό για το θέμα της απόκλισης της τιμής των επίμαχων εισαγωγών από τις τιμές στόχους του κοινοτικού παραγωγού.

(30) Τα προσωρινά μέτρα συνίσταντο σε δασμό αντιντάμπινγκ υπό μορφή συγκεκριμένου ποσού ανά τόνο. Το ύψος του δασμού που επιβλήθηκε ήταν ίσο με το επίπεδο εξάλειψης της ζημίας, δεδομένου ότι αυτό το τελευταίο ήταν χαμηλότερο από το περιθώριο ντάμπινγκ και καθορίστηκε όπως περιγράφεται στα σημεία 56 και 57 του αιτιολογικού του κανονισμού για τον προσωρινό δασμό. Κανένα περαιτέρω επιχείρημα δεν διατυπώθηκε προς αμφισβήτηση της παραπάνω προσέγγισης. Επιβεβαιώνονται, συνεπώς, τα σχετικά με το θέμα αυτό συμπεράσματα τα οποία αναπτύσσονται στα σημεία 23 και 55 του αιτιολογικού. Ως εκ τούτου, ο οριστικός δασμός θα πρέπει να ισούται με τον προσωρινό δασμό.

Ι. ΕΙΣΠΡΑΞΗ ΤΟΥ ΠΡΟΣΩΡΙΝΟΥ ΔΑΣΜΟΥ

(31) Λαμβανομένων υπόψη του περιθωρίου ντάμπινγκ που καθορίστηκε και της σοβαρότητας της ζημίας που έχει προκληθεί στον κλάδο παραγωγής της Κοινότητας, κρίνεται επιβεβλημένη η οριστική είσπραξη των ποσών που έχουν καταβληθεί ως εγγύηση υπό μορφή προσωρινού δασμού αντιντάμπινγκ,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Επιβάλλεται οριστικός δασμός αντιντάμπινγκ στις εισαγωγές κουμαρίνης καταγωγής Λαϊκής Δημοκρατίας της Κίνας, που υπάγεται στον κωδικό ΣΟ ex 2932 21 00 (κωδικός Taric 2932 21 00* 10).

2. Το ύψος του εφαρμοστέου δασμού είναι 3 479 Ecu ανά τόνο.

3. Με την επιφύλαξη τυχόν διαφορετικής ρυθμίσεως, εφαρμόζονται οι διατάξεις οι οποίες ισχύουν για τους τελωνειακούς δασμούς.

Άρθρο 2

Τα ποσά που έχουν καταβληθεί ως εγγύηση υπό μορφή προσωρινού δασμού αντιντάμπινγκ δυνάμει του κανονισμού (ΕΚ) αριθ. 2352/95 εισπράττονται οριστικώς και ολοσχερώς.

Άρθρο 3

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 25 Μαρτίου 1996.

Για το Συμβούλιο

Ο Πρόεδρος

S. AGNELLI

(1) ΕΕ αριθ. L 349, 31. 12. 1994, σ. 1. Κανονισμός όπως τροποποιήθηκε τελευταία από τον κανονισμό (ΕΚ) αριθ. 1251/95 (ΕΕ αριθ. L 122, 2. 6. 1996, σ. 1)

(2) ΕΕ αριθ. L 209, 2. 8. 1988, σ. 1. Κανονισμός όπως τροποποιήθηκε τελευταία από τον κανονισμό (ΕΚ) αριθ. 522/94 (ΕΕ αριθ. L 66, 10. 3. 1994, σ. 10)

(3) ΕΕ αριθ. L 239 της 7. 10. 1995, σ. 4.

(4) ΕΕ αριθ. L 28 της 6. 2. 1996, σ. 1.